ועדת הכלכלה, כנסת 16, פרוטוקול מספר 489, 2005-08-16 10:00

אמנון כהן: בוקר טוב.

אמנון כהן: אנחנו פותחים את הדיון בנושא: תקנות התעבורה (שינוי התוספת הראשונה, הרביעית והחמישית לפקודה), התשס"ה-2005, בדבר החמרת הענישה לנהג חדש ומסירת מידע ממאגרי רשות הרישוי.

אמנון כהן: אבקש מעורכת הדין חוה ראובני להציג את תקנות התעבורה.

אמנון כהן: בבקשה.

חוה ראובני: "תקנות התעבורה (שינוי התוספת הראשונה, הרביעית והחמישית לפקודה), התשס"ה-2005.

חוה ראובני: בתוקף סמכותי לפי סעיף 41 לפקודת התעבורה (להלן – הפקודה), ובאישור ועדת הכלכלה של הכנסת, אני מתקין תקנות אלה: בתוספת הראשונה לפקודה, אחרי פרט 2 יבוא: "2א.

חוה ראובני: עבירה לפי סעיף 12א2".

אמנון כהן: בבקשה תסבירי.

חוה ראובני: התוספת הראשונה לפקודה מונה עבירות שבגינן בית המשפט חייב להטיל פסילת מינימום בת 3 חודשים בעבירה ראשונה, ובעבירה שניה, תוך פחות משנתיים, פסילת מינימום לשנה.

חוה ראובני: בין העבירות האלה מצויה כיום הפרת חובת הליווי של נהג חדש.

חוה ראובני: בנובמבר 2004 אישרה הכנסת שינוי בחקיקה, שבנוסף לחובת הליווי לנהג חדש, הטילה על נהג חדש, שהוא למטה מגיל 21, איסור להסיע יותר משני נוסעים, ברכב מבלי שיישב לצידו מלווה, גם לאחר תקופת הליווי של 3 החודשים.

חוה ראובני: כלומר, כל תקופת הנהג החדש – נהג שהוא פחות מ-21 חייב מלווה כאשר הוא מסיע יותר משני נוסעים.

חוה ראובני: כיום הוא חייב מלווה רק 3 חודשים ואחרי ה-3 חודשים האלה הוא פטור ממלווה.

אמנון כהן: מה אומר כיום החוק לגבי התקופה שאחרי ה-3 חודשים?

חוה ראובני: החוק מנובמבר 2004 אומר, שאחרי 3 חודשים, אם הנהג הוא בן פחות מ-21, כדי להסיע יותר משני נוסעים, הוא חייב מלווה עד תום תקופת הנהג החדש.

חוה ראובני: אנחנו מבקשים להוסיף את ההפרה של החובה הזאת, לרשימה העבירות שלגביהן תהיה פסילת מינימום.

חוה ראובני: היה ויורשע, בית המשפט יהיה חייב להטיל עליו פסילת מינימום של 3 חודשים.

חוה ראובני: כיוון שזאת עבירה חדשה היא לא הופיעה ובית המשפט היה חופשי לשקול איזה עונש להטיל.

אליעזר זנדברג: זאת עבירה דומה לעבירה בנהיגה ללא רישיון, נכון?

חוה ראובני: לא.

חוה ראובני: נסיעה בלי רישיון, ענישת המינימום שלה גבוהה יותר.

חוה ראובני: סליחה, אתה צודק, נהיגה בלי רישיון, למי שמעולם לא היה לו רישיון, זאת גם פסילה ל-3 חודשים.

חוה ראובני: הפרת חובת הליווי הראשונית של שלושת החודשים הראשונים, נמצאת גם היא בתוספת הראשונה.

חוה ראובני: אנחנו רואים את זה כחלק מאותה חובת ליווי.

חוה ראובני: נהג חדש צעיר, נסיונו מוגבל, ואנחנו לא רוצים שיסיע יותר משני נוסעים.

דוד טל: אבל אתם רואים באותה חומרה אדם שנוהג ללא רישיון ואדם שנוהג עם רישיון, ועבר הכשרה וטסט?

דוד טל: זה נקראה לך סביר?

דוד טל: אלה מאזני הצדק שלכם?

חוה ראובני: אנחנו לא אומרים שזאת אותה חומרה.

חוה ראובני: אנחנו אומרים שסף המינימום של החומרה הוא אותו דבר.

חוה ראובני: זאת מינימום ענישה, זאת לא ענישה מוכתבת.

חוה ראובני: בית המשפט יכול להוסיף על זה, ומטעמים מיוחדים, גם לגרוע.

אליעזר זנדברג: ברור לך שאת מגבילה את המינימום, שזה האמצעי הכי חמור שיש לך?

אליעזר זנדברג: בעצם את אומרת לנהג חדש שדינו כדין חברו שנוהג בכלל ללא רישיון.

אליעזר זנדברג: זה לא הגיוני.

אליעזר זנדברג: אולי צריך להחמיר יותר עם מי שנוהג ללא רישיון.

חוה ראובני: אנחנו רואים את זה כמכלול אחד.

חוה ראובני: גם העבירות האחרות של נהג חדש, בלי מלווה, כבר נמצאות בתוספת החדשה.

אמנון כהן: בסדר, אבל חברי הכנסת שיושבים כאן, שומעים את מה שאתם אומרים, ולנו יש דעה שונה.

חוה ראובני: זאת כמובן זכותכם.

חוה ראובני: אנחנו זקוקים לאישורכם, אבל זאת עמדתנו.

דוד טל: את לא חושבת שזה הגיוני מה שאנחנו אומרים?

חוה ראובני: לגבי נהג שנוהג ללא רישיון ישנו כלי נוסף של הפסקת שימוש ברכב.

חוה ראובני: זה מופיע בתוספת שביעית וזה הוסף בתיקון האחרון.

חוה ראובני: אגב, בהצעתו של חבר הכנסת ארדן, להוסיף עבירות להפסקת שימוש ברכב, הוועדה מצאה לנכון גם שם ליצור את השוויון הזה.

חוה ראובני: שם זאת לא היתה הצעה שלנו, והסכמנו לה.

אליעזר זנדברג: מה דעתכם להחמיר את הענישה למי שנוהג ללא רישיון?

חוה ראובני: אנחנו מוכנים לשקול את זה.

שי גלעד: מן הראוי לשים לב שישנו עוד עונש חבוי נוסף, לאחר משך אותם 3 חודשים: אם הנהג הוא נהג צעיר והוא הוענש על ידי בית המשפט ב-3 חודשי פסילה, פירוש הדבר שהוא צריך לעבור שוב מבחני תאוריה וטסט.

אתי בנדלר: הוא נהיה שוב נהג חדש מאותו יום.

אמנון כהן: מחזירים לו את הרישיון?

חוה ראובני: הוא צריך לעבור שוב תאוריה וטסט.

חוה ראובני: אתי בנדלר: לכאורה זה יכול היה להיות ביום האחרון שהוא היה נהג חדש, ואז הוא ייחשב שוב במשך שנתיים נוהג חדש.

חוה ראובני: פרקטית זה עובד רק ל-22 חודשים כי בסוף החודש ה-22 חודשים - - -

דוד טל: זה לא רחוק משנתיים.

מעיין מזיג: אני מייצגת את מועצת התלמידים והנוער הארצית.

מעיין מזיג: לצורך הדיון, אני גם נהגת חדשה מזה 4 חודשים.

מעיין מזיג: אני רואה שני אבסורדים עיקריים בדיון הזה.

מעיין מזיג: את הנושא הראשון פרטנו גם בוועדה לפניות הציבור, כשאדוני היה יושב ראש הוועדה.

מעיין מזיג: לגבי 2 נוסעים ברכב – נראה לי מאוד לא הגיוני שאדם שמעולם לא נהג ברכב, לוקח את הכלי ההרסני הזה ועולה עליו בחוסר אחריות משווע, יושווה לאדם בן 21, שיכול להיות טייס ומטיס אף.

מעיין מזיג: 16, אבל אסור לו להסיע שני אנשים.

מעיין מזיג: יכול להיות שהבחורה בת 21 היא מהמגזר הדתי והיא אמא לשניים, והיא ובעלה ושני הילדים לא יכולים לנסוע ביחד ברכב.

מעיין מזיג: איך יכול להיות שאדם בן 21, עם 4 שנים רישיון, יושווה בענישה לאדם חסר אחריות שנהג ללא רישיון?

מעיין מזיג: הדבר השני, עצם הקונספט של להחמיר עוד ועוד עם הנהג החדש.

מעיין מזיג: כשקיבלתי רישיון קיבלתי הלם מכל התקנות.

מעיין מזיג: הענישה שלי, על אותה עבירה, הרבה יותר גבוהה מזו שלכם.

מעיין מזיג: כל הקונספט לא נכון כי אנחנו מסתכלים על המוצר המוגמר.

מעיין מזיג: אנחנו מסתכלים על הנהג החדש ואומרים שלמרות שהוא עבר טסט הוא לא כשיר לנהיגה.

מעיין מזיג: אז מה אנחנו עושים?

מעיין מזיג: מצמידים לו מלווה ל-3 חודשים ואוסרים עליו להסיע שני אנשים.

מעיין מזיג: למה אנחנו צריכים לעשות את כל זה?

מעיין מזיג: כי המוצר המוגמר שעובר טסט, לא כשיר היום לנהוג על הכביש.

מעיין מזיג: מועצת התלמידים והנוער טוענת שצריך לפעול בראש יותר גדול.

מעיין מזיג: לא לבוא בראש קטן, לראות את המוצר המוגמר שאותו אנחנו לא אוהבים ולכן אנחנו מחמירים איתו יותר.

מעיין מזיג: כי ככל שאתה מחמיר יותר את התקנות, אתה מגדיל את הסיכוי שהצד השני יעבור על החוק.

מעיין מזיג: מה עושים 3 חברים שיצאו ברכב לבילוי.

מעיין מזיג: בדרך הביתה, באמצע הלילה, הם נתקלו בחבר.

מעיין מזיג: הם לא יקחו אותו?

מעיין מזיג: הם ישאירו אותו על הכביש באמצע הלילה?

מעיין מזיג: דבר יותר חמור: כשיוצאים 5 חבר'ה ברכב לבילוי למועדון, אז 1 מתוך החמישה, שזה 20%, לא שותה ומשמש נהג תורן וזה הגיוני.

מעיין מזיג: אבל כשיוצאים 3 חבר'ה ברכב, אז 1 מתוך השלושה, שהוא מהווה שליש, לעולם לא יהיה נהג תורן.

מעיין מזיג: לא יכול להיות שאחד משלוש יהיה נהג תורן.

מעיין מזיג: כתוצאה מכך ישנן יותר מכוניות על הכביש עם נהגים שיכורים.

מעיין מזיג: אין דבר כזה נהג תורן אחד משלושה.

מעיין מזיג: אלה חלומות באספמיה, זה דבר שלא יקרה.

מעיין מזיג: יתרה מכך, אחת הסיבות להגבלת שניים ברכב, היא מתוך רצון שלא יהיה לחץ פנימי ברכב על הנהג.

מעיין מזיג: אבל מה קורה שהחבר שלי נוסע ברכב שלידי?

מעיין מזיג: מישהו חושב שאני באמת אסע אחריו?

מעיין מזיג: מה לגבי הלחץ החיצוני?

מעיין מזיג: קיבלנו הרבה יותר מכוניות על הכביש, יותר אלימות והגדלת התופעה של נהיגה בשכרות.

מעיין מזיג: כל הבעיות האלה נובעות מהעובדה שבמקום להתייחס לפס הייצור, תהליך הלמידה, אנחנו מתייחסים לסוף.

מעיין מזיג: אנחנו מתייחסים לילד הזה שלמד 28 שיעורים והוא לא כשיר להתמודד עם הנסיעה בכבישים.

אמנון כהן: מה את מציעה?

דוד טל: קודם כל, תרשי להגיד לומר לך שהיועצת המשפטית ואני וגם היושב-ראש סיכמנו בינינו שאת פוטנציאל מצויין להיות חברת כנסת.

דוד טל: אני מציע לך הצעה להצטרף לסיעת נוי ולהיות מספר 2 בסיעה, תחשבי על זה.

דוד טל: היא טוענת, שעד קבלת הרישיון, תעשו הכל כדי שהוא יהיה ראוי וכשיר לעלות לכביש.

דוד טל: אבל, אל תכבידו עליו לאחר קבלת הרישיון.

מעיין מזיג: בדיוק.

אמנון כהן: אבל משרד התחבורה לא חולם להיות ראש גדול.

מעיין מזיג: לדעתנו יש להגדיל את מספר השיעורים ל-32.

מעיין מזיג: לפני טסט אני חותמת על כרטיס תלמיד בן 3 עמודים שמפרט את כל הדברים שלמדתי.

מעיין מזיג: כרטיס התלמיד הזה לא עודכן במשך 25 שנה.

מעיין מזיג: למשל, לא מופיעה בו כיכר.

מעיין מזיג: עקרונית, אדם יכול לעבור טסט מבלי לדעת איך נוהגים בכיכר.

מעיין מזיג: אין שום התייחסות לתחבורה ציבורית.

מעיין מזיג: כדי להתאים את זמן הלימוד לכל המטלות שנוספו, מכיוון שנפח והרכב התנועה השתנה במשך 25 השנים האחרונות, צריך להגדיל ל-32 שיעורים מינימום.

מעיין מזיג: היום הפכנו להיות מחלבת כספים כי אין שום פיקוח על מורי הנהיגה.

מעיין מזיג: המחירים מאמירים לשמיים וזאת הסיבה שבני נוער לא רוצים להשקיע ביותר שיעורים.

מעיין מזיג: הם רוצים לעבור טסט ועכשיו ולא משנה אם יוכלו לנהוג לבד אחרי הטסט או לא.

מעיין מזיג: לגבי הטסט הפנימי, 99% מהתלמידים עוברים אותו, אבל אתה לא מקבל שום דבר ביד.

מעיין מזיג: בטסט הפנימי מנהל בית הספר נהג איתי בדיוק 5 דקות ויצא מהרכב.

מעיין מזיג: הוא לא אמר לי כלום לגבי הנהיגה שלי.

מעיין מזיג: הוא לא אמר לי באיזה נקודות הייתי חלשה ובאיזה חזקה.

מעיין מזיג: יתרה מכך, שילמתי 130 שקלים על הטסט הפנימי הזה, ולא קיבלתי שום מוצר מוגמר.

מעיין מזיג: לא קיבלתי שום נייר עם דיווח.

אמנון כהן: אני מבקש שתתייחסי לתקנות.

מעיין מזיג: אני מבקשת שלא לאשר את התקנות, כי לאשר אותם זה להיות ראש קטן.

אמנון כהן: נמשיך לתקנה 2.

חוה ראובני: אני רק רוצה להגיב על כמה דברים שמעיין אמרה.

חוה ראובני: כרטיס התלמיד הנוכחי גובש בשנת 1995 או 1996.

חוה ראובני: אז גם הוטלה חובת שיעורי מינימום, שלא היתה קודם, ואנשים היו עוברים טסטים גם לאחר 15 שיעורים.

חוה ראובני: כשהייתי בת גילך היתה תחרות מי עובר טסט בפחות מ-15 שיעורים.

חוה ראובני: לגבי הליך הלימוד, אנחנו מתכוונים להקים בית ספר עם לימוד עיוני, פרונטלי ומעשי במקביל.

חוה ראובני: זה יהיה עוד לפני שלב הרישיון.

אמנון כהן: אז אולי בינתיים נשים את הראש הקטן בצד?

חוה ראובני: לא.

חוה ראובני: למרות כל הדברים החשובים שאמרה מאיה, הטייס והאמא הצעירה הם היוצאים מן הכלל.

חוה ראובני: אנחנו רואים שכיחות גבוהה מאוד של מעורבות צעירים בתאונות.

אמנון כהן: כמה תאונות כאלה היו?

חוה ראובני: המשטרה מרכזת את הנתונים, אני מתפלאת שנציגי המשטרה לא פה.

דוד טל: אתם לא צריכים את הנתונים האלה?

חוה ראובני: יש לנו את הנתונים אבל אני לא מסתובבת איתם בכיס.

דוד טל: במקום בכיס אפשר להסתובב איתם בראש.

חוה ראובני: ממה שידוע לי, ישנו אחוז הרבה יותר גבוה של מעורבות נהגים צעירים בתאונות, בהשוואה לחלקם באוכלוסיית הנהגים.

חוה ראובני: יש זלזול בחוק.

חוה ראובני: בתי המשפט נוהגים גם כך נוטים להחמיר בענישה של נהגים חדשים.

חוה ראובני: אנחנו רואים את ההצעה הזאת כחלק ממכלול.

דוד טל: יכול מאוד להיות שכמו שמעיין אמרה, המעורבות בתאונות היא תוצאה מכך שהם לא קיבלו הכשרה מספיקה ומתאימה.

דוד טל: היא אומרת שתכבידו עד כמה שאתם חושבים לנכון בשלב הראשון, שלב הלמידה, אולם כשהנהג מקבל את האישור שהוא עבר את המבחן, אז הוא ב-100% נהג טוב.

חוה ראובני: אנחנו עובדים בשני הכיוונים בו זמנית.

חוה ראובני: אנחנו עושים עבודה שנמשכת כבר זמן, ואנחנו רוצים לצאת בפיילוט של שינוי בתכנית הכשרת הנהגים.

חוה ראובני: אנחנו מדברים על פיילוט שייצא בעוד מספר חודשים.

אמנון כהן: תמשיכי לקרוא.

חוה ראובני: "2.

חוה ראובני: בתוספת הרביעית לפקודה – אחרי פרט 8ב יבוא:"8ג.

חוה ראובני: עבירה לפי תקנה 502 לתקנות"; אחרי פרט 10 יבוא: "10.א עבירה לפי סעיף 12א2 לפקודה".

אליעזר זנדברג: כמה נהגים חדשים הורשעו על כך שנסעו בלי מלווה כשהם מסיעים למעלה משני נוסעים ברכב?

אליעזר זנדברג: מה היו העונשים?

אליעזר זנדברג: כמה מקרים כאלה קרו?

אליעזר זנדברג: אולי מדובר רק במקרה אחד, אז לא צריך לתקן.

חוה ראובני: אני מודה שאני לא יודעת.

חוה ראובני: אני תמהה על העדרה של המשטרה מהדיון.

חוה ראובני: התוספת הרביעית עניינה עבירות שבגינן מוסמך קצין משטרה להטיל פסילה מינהלית על אתר במעמד התאונה, או אחרי שימוע יום יומיים אחר כך.

דוד טל: זה קיים גם היום, לא?

חוה ראובני: זה קיים.

חוה ראובני: יש רשימה של כ-15 עבירות בתוספת הרביעית, שבגינן מוסמך שוטר או קצין משטרה להטיל פסילה מינהלית בת 30 יום.

חוה ראובני: זה צריך להיות קצין מדרגת מפקח ומעלה.

חוה ראובני: היה לשוטר יסוד סביר להניח כי נהג עבר עבירה מן העבירות המפורטות בתוספת הרביעית, רשאי השוטר לדרוש מהנהג להתלוות אליו לקצין משטרה.

חוה ראובני: קצין המשטרה עורך שימוע ומחליט אם לפסול או לא לפסול את הרישיון.

חוה ראובני: יש רשימה של עבירות כגון נהיגה בשכרות, אי ציות לתמרור עצור, חציית קו עקיפה תוך כדי קו רצוף וכדומה.

חוה ראובני: אנחנו מבקשים להוסיף שתי עבירות: האחת, תקנה 502, המגדירה את מספר הנוסעים המותר במונית.

חוה ראובני: הבקשה הזאת באה בעקבות המלצה של בתי המשפט לתעבורה.

חוה ראובני: תקנה 502 מצוייה בתוספת השביעית כעבירה שבגינה ניתן להפסיק שימוש ברכב.

חוה ראובני: הפסקת שימוש ברכב זאת בעצם פגיעה בבעל הרכב, אבל על הנהג אין סמכות מינהלית, והוא יכול לעשות את אותה עבירה ברכב אחר.

חוה ראובני: על פי המלצת בית המשפט לתעבורה אנחנו באים להשלים את הצד השני: הפסקת השימוש ברכב, הפסקה מינהלית כלפי בעל הרכב שמטעמו נעשתה העבירה ושיש אינטרס כלכלי לבצע אותה.

חוה ראובני: וכדי שהנהג לא יעשה את אותה עבירה ברכב שני, אנחנו מבקשים להוסיף את הנהג לרשימת העבירות של הפסקת שימוש ברכב.

אמנון כהן: מה היה ומה יהיה?

חוה ראובני: זאת הבקשה שלנו.

חוה ראובני: העבירה השניה היא העבירה שדיברנו עליה קודם, מהנימוקים שפורטו קודם.

אתי בנדלר: כמה נוסעים מותר לנהג מונית?

חוה ראובני: לפי המספר שקבוע ברישיון הרכב בתוספת שני ילדים שהם למטה מגיל 5.

חוה ראובני: בדרך כלל, מוניות הם רכבים פרטיים שבהם מותר להסיע עד 4 נוסעים ואז התקנה מתירה להוסיף עוד שני ילדים למטה מגיל 5.

דוד טל: האם זה כך גם ברכב הפרטי שלך?

חוה ראובני: ברכב נוסעים פרטי הגדרנו שמספר הנוסעים המותר לא קבוע ברישיון הרכב, אלא כמספר המקומות ברכב.

חוה ראובני: למעשה, כמה שניתן לדחוס מאחור בישיבה על ספסל זה מותר.

חוה ראובני: זה בא לענות על הצרכים הייחודיים של מדינת ישראל.

חוה ראובני: לעומת מה שקורה במדינות היצרניות של כלי הרכב, בישראל במשפחה ממוצעת יש למעלה מ-3 ילדים.

חוה ראובני: זה בא לאפשר למשפחה עד 4 ילדים להסתדר עם רכב פרטי משפחתי.

חוה ראובני: נהג מונית זאת הסעה מסחרית בשכר ושם אנחנו מגדירים את מספר הנוסעים בצורה מדוייקת יותר.

חוה ראובני: שם הנהגים עושים את ההסעה לפרנסה ואין את הצורך הדוחק לאשר להם יותר נוסעים.

אמנון כהן: מה הביא אתכם להציע את התקנות האלה?

חוה ראובני: אני חוזרת ואומרת, זאת הערה של בית משפט לתעבורה שלא ראוי המצב שבו יש הפסקת שימוש מינהלית ובעל הרכב מקבל סנקציה מינהלית מייד עם ביצוע העבירה, ולעומת זאת, הנהג ממתין למשפטו ולא נעשה לו דבר בשלב המינהלי מייד לאחר ביצוע העבירה.

חוה ראובני: זאת המלצה של בית המשפט.

דוד טל: השימוע מתבצע תוך יום או יומיים.

דוד טל: אם קצין המשטרה מחליט להפקיע מידו את הרישיון, זה מתבצע מיידית.

דוד טל: אז מינהלית אין לו חודש ימים את הרישיון ולאחר מכן הוא עומד למשפט.

חוה ראובני: זה מה שאנחנו מבקשים.

חוה ראובני: כיום זה לא בתוספת החמישית.

חוה ראובני: אי אפשר לשלול לנהג את רישיון הנהיגה שלו במינהלי, זה מה שאנחנו מבקשים.

חוה ראובני: אני מדברת על נהג מונית שהסיע מספר נוסעים העולה על המותר.

אמנון כהן: תסבירי בבקשה את סעיף 2.

חוה ראובני: סעיף 2 זה אותו נהג חדש, למטה מגיל 21 שמסיע שני נוסעים ללא מלווה.

חוה ראובני: עבירה לפי סעיף 12א2 זאת אותה עבירה שדיברנו עליה קודם של נהג חדש, למטה מגיל 21, שמסיע יותר משני נוסעים בלי מלווה.

חוה ראובני: כשם שהפרת חובת הליווי בשלושת החודשים הראשונים היא עבירה שמצמיחה פסילה מינהלית ל-30 יום, כך אנו רוצים שנהיגה עם למעלה משני נוסעים ללא מלווה תצמיח פסילה מינהלית.

אמנון כהן: לא הבנתי מה ההבדל?

חוה ראובני: העבירה היא אותה עבירה.

חוה ראובני: בסעיף הראשון ביקשנו להוסיף את זה לתוספת הראשונה שעניינה עבירות שמחייבות את בית המשפט להטיל פסילת מינימום בת 3 חודשים.

חוה ראובני: בסעיף השני אנחנו מבקשים להוסיף את אותה עבירה בדיוק לתוספת הרביעית שעניינה עבירות בגינן מוסמך קצין משטרה להטיל פסילה מינהלית בת 30 יום כבר מייד עם ביצוע העבירה.

שמרית שקד: זה מתקזז אחר כך עם העונש שבית המשפט מטיל?

חוה ראובני: זה נתון לשיקול דעתו של בית המשפט.

שמרית שקד: זה יכול להגיע ל-4 חודשים, חודש מינהלי ועוד 3 חודשים פסילה.

חוה ראובני: שלושה חודשים זאת פסילת מינימום.

חוה ראובני: בית המשפט מוסמך גם להטיל שנתיים על העבירה.

חוה ראובני: בית המשפט נוהג כדבר שבשגרה, כאשר הוא מטיל פסילה, לנכות מהתקופה את הפסילה הקודמת.

חוה ראובני: אם הוא היה כבר חודש בפסילה, הוא ירצה רק את היתרה.

חוה ראובני: אני ממשיכה להקריא: "3.

חוה ראובני: בתוספת החמישית לפקודה – פרט 1 – יימחק;".

חוה ראובני: אחרי פרט 7 יבוא: הגוף שלו יימסר המידע "8.

חוה ראובני: אור ירוק, ע.ר.

חוה ראובני: 58-033352-4.

חוה ראובני: פרטי המידע שיימסר: שם מבקש רישיון הנהיגה, מספר זהותו, מענו, תאריך לידתו והמועדים שבהם עמד בהצלחה בכל אחד מהשלבים של בחינת הנהיגה, ובלבד שהוא מבקש רישיון נהיגה שיחול עליו סעיף 12א1 לפקודה עם קבלת הרישיון".

חוה ראובני: אני אסביר: התוספת החמישית היא חריג בפקודת התעבורה לחוק הגנת הפרטיות.

חוה ראובני: סעיף 82 לפקודת התעבורה קובע שרשות הרישוי רשאית למסור מידע ממאגרים חסויים שברשותה לפי הפירוט שבתוספת החמישית.

חוה ראובני: התוספת החמישית מונה רשימה של גופים וגורמים שיכולים לקבל מידע ואת פרטי המידע.

דוד טל: את יכולה להזכיר כמה מהם?

חוה ראובני: כן.

חוה ראובני: בין הגורמים האלה נמצא, למשל, עורך דין המייצג לקוח או חברת "דרך ארץ" כדי שתוכל להגיש חשבונות על כביש חוצה ישראל.

חוה ראובני: חברות הביטוח נמצאות כאן בשני אופנים: גם בבעלויות על רכב לצורך כיסוי ביטוחי וגם פרטים על רישיון נהיגה לצורך כיסוי ביטוחי במקרה של תאונה, כדי שהם יהיו זכאים לברר אם לנהג הפוגע, הביטוח שלו נתבע, היה רישיון.

חוה ראובני: זה באמצעות איגוד חברות הביטוח.

חוה ראובני: בנוסף, יש את הנושא של מאגר "הונאות ביטוח" שהוכרזו כגוף ציבורי לפי חוק הגנת הפרטיות.

חוה ראובני: גם הם זכאים, על פי דין אחר, למידע נרחב.

חוה ראובני: אנחנו מבקשים כאן זה למחוק את פרט 1, הזכות של המועצה הלאומית למניעת תאונות לקבל מידע על בעל רכב, מספר זהותו ומענו.

חוה ראובני: זה עניין היסטורי לחלוטין שהמשמעות שלו עברה מן העולם.

חוה ראובני: לפני שנים רבות היו מציעים לבעל הרכב, במעמד חידוש רישיון הרכב, להוסיף עוד סכום קטן כתרומה למועצה הלאומית למניעת תאונות ולפעילותה.

חוה ראובני: הדבר הזה פסק מזמן.

חוה ראובני: אין למועצה הלאומית למניעת תאונות שום צורך במידע הזה, שום שימוש במידע הזה.

חוה ראובני: בפועל היא לא לוקחת אותו.

אמנון כהן: יש עכשיו מועצה חדשה, אולי היא תצטרך את המידע?

חוה ראובני: כשהיא תצטרך היא תבוא אלינו ותבקש ואנחנו נשקול עניינית.

חוה ראובני: המועצה הלאומית היתה תחת הקפאת הליכים מכיוון שהיא שקעה בחובות גדולים.

חוה ראובני: כיום היא יוצאת לדרך חדשה.

חוה ראובני: היא סיימה את הקפאת ההליכים.

חוה ראובני: היה ותבקש אנחנו נשקול.

גלעד ארדן: לרשות הלאומית אין את הסמכות הזאת?

חוה ראובני: הרשות הלאומית גם מופיעה בתוספת.

חוה ראובני: למנהל הרשות יש סמכות לקבל פרטים על בעלות על רכב, זאת בנוסף לזכותה של הרשות הלאומית לקבל מידע על תאונות דרכים.

גלעד ארדן: ממתי יש לה את הסמכות לקבל פרטים על בעל הרכב?

חוה ראובני: מאז שחוקק חוק המאבק הלאומי במאבק בתאונות דרכים.

גלעד ארדן: פעם באנו בהצעה לפרוייקט שבו אזרחים ידווחו וזה יהיה דרך הרשות הלאומית.

גלעד ארדן: אמרו לי שהמשרד מתנגד כי יש פה פגיעה בפרטיות.

גלעד ארדן: יש פרוייקט "1000 עיניים", שהרבה אזרחים מנסים לקדם אותו, וכל הזמן אומרים שיש בעייה עם הפרטיות.

גלעד ארדן: בזמנו, שר המשפטים לפיד, אמר שהוא מוכן אם הרשות הלאומית תרכז את זה.

גלעד ארדן: אז אמר לי מנכ"ל הרשות שזה לא אפשרי.

אתי בנדלר: חבר הכנסת ארדן, יכול להיות שפרטי המידע שהם מבקשים מאותו מאגר מידע, שונים מאלה שמותר לו לקבל לפי התוספת החמישית.

גלעד ארדן: המידע היחיד הוא מיהו בעל הרכב?

אתי בנדלר: זה בפירוש מופיע: שם בעל הרכב, מקום מגוריו, שנת הייצור של הרכב וכו'.

גלעד ארדן: האם יש קריטריון ברור במשרד התחבורה לפיו השר מאשר את הגופים שיכולים לקבל את המידע?

גלעד ארדן: את לא חושבת שראוי שיהיה קריטריון ברור כזה ונוהל של משרד התחבורה?

חוה ראובני: אין מסמך נוהל מסודר.

חוה ראובני: כל בקשה נשקלת לגופה.

גלעד ארדן: זה ברור שיהיו עוד עמותות שיבקשו, יש צורך בשקיפות.

אמנון כהן: על שולחני מונחות בקשות של כמה גופים שביקשו גם כן אינפורמציה.

אמנון כהן: היו כמה עמותות שהתקשרו אלי.

אמנון כהן: האם אין כאן פגיעה בזכויות הפרט?

אמנון כהן: למה צריך לתת את כל הנתונים לכל אחד שיבקש אם יש משרד ממשלתי שמרכז את הדברים האלה ויש רשימה שמפרטת למי מותר לקבל את המידע.

אמנון כהן: אם אנחנו פותחים את זה, צריך לפתוח לכולם, לכל עמותה שזקוקה לאינפורמציה.

אמנון כהן: יש עמותות שרוצות למנוע תאונות דרכים, שעוסקות בהדרכה, שרוצים להכין ערכות וכדומה.

חוה ראובני: כשאנחנו מבקשים להוסיף גורם לתוך התוספת החמישית, לבקש מהוועדה לאשר, אנחנו שוקלים גם את המידע המבוקש ומצמצמים אותו למינימום.

חוה ראובני: אנחנו שוקלים גם את המטרה.

חוה ראובני: אנחנו מבקשים דברים שהם בעלי מטרה ציבורית ולא מסחרית.

אמנון כהן: מה המטרה כאן?

חוה ראובני: כאן אנחנו מדברים לצורך פרוייקט ספציפי ולא לצורך אמירה כללית.

חוה ראובני: יש פה פרוייקט ספציפי עם חוזה עבה.

חוה ראובני: נמצא כאן דב תומר שיכול להציג את הפרוייקט.

חוה ראובני: הם רוצים להכניס תוכן לחובת הליווי.

חוה ראובני: היום חובת הליווי לא מוגדרת.

חוה ראובני: היום אותו בן 17 שהוציא רישיון, מקפיץ את אביו לקניות, תוך כדי כך האב מדבר בטלפון או קורא בעיתון ויוצא מחובת הליווי בעוד שלנהג אין מכך תועלת.

חוה ראובני: אור ירוק יצאה בפרוייקט, אותו הציגה בפנינו, ושכנעה אותנו שדברים דומים קיימים בעולם.

חוה ראובני: היא תפנה לכל נהג חדש במדינת ישראל ותציע לו ערכת ליווי שתכניס תוכן מובנה לליווי.

חוה ראובני: יהיו מטלות נהיגה ספציפיות, יתרגלו דברים ספציפיים, כולל קלטות וספרי עזר, באופן שאחרי תקופת חובת הליווי הנהג יהיה נהג טוב יותר.

אמנון כהן: אבל יש עוד עשרות דרכים להגיע לאותו נהג.

אמנון כהן: למה לתת את הפרטים שלו?

אמנון כהן: אפשר להגיע אליו דרך בתי הספר לנהיגה, אפשר לעשות תשדירים בטלוויזיה.

אמנון כהן: למה צריך לחשוף את הפרטים האישיים של כל אחד ואחד?

אמנון כהן: אנחנו הרי לא שואלים את האנשים אם הם בכלל מעוניינים בזה.

אמנון כהן: היום ישתמשו במאגר לצורך זה, מי יודע לצורך מה ישתמשו במאגר בעתיד?

אליעזר זנדברג: כשמישהו מגיש בקשה למבחן נהיגה הוא ממלא טופס.

אליעזר זנדברג: למה שלא יהיה שם ריבוע שבו הוא יגיד אם הוא מסכים שיעבירו את הפרטים שלו.

אליעזר זנדברג: אני מניח שרוב האנשים יסכימו, אולם מצד שני לא נהיה במצב שנתנו מידע שאנחנו לא יודעים לאן הוא יתגלגל בעתיד.

אליעזר זנדברג: עם כל הכבוד, זה לא נגד אור ירוק.

אליעזר זנדברג: למה שלא נלך בחשיבה הפוכה לגמרי ונתיר את כל מאגר המידע לכל אחד.

אליעזר זנדברג: כל אחד תמורת 30 שקלים יוכל לפנות ולדעת מי הבעלים של כל רכב בישראל ויוכל לדעת מה קרה עם כל רישיון.

אליעזר זנדברג: אולי צריך ללכת בשיטה הפוכה?

חוה ראובני: באופן אישי אני כבר הרבה זמן שואלת את עצמי אם מאגר המידע צריך להיות חסוי.

חוה ראובני: זה נושא שיש עליו דעות לכאן ולכאן ולא הדעה הפרטית שלי תכריע.

חוה ראובני: למשרד אין דיעה כמדיניות.

חוה ראובני: המדיניות הממשלתית הכללית, לאור חוק יסוד כבוד האדם וחירותו, היא להגביל כמה שיותר את שחרור המידע ולהתמקד בצד של הפרטיות.

חוה ראובני: לגבי האפשרות שהמידע יתגלגל, בחוזה בינינו לבין אור ירוק חייבנו אותם לא לעשות שימוש במידע והשימוש יעשה בהתאם לחוק הגנה על הפרטיות.

אתי בנדלר: האם החוזה הזה מחייב אותי כצד ג'?

אתי בנדלר: מה קורה אם מפירים את החוזה הזה?

אתי בנדלר: הרי את מציעה בחקיקה להתיר את מסירת המידע.

אתי בנדלר: את לא מגבילה אותו למטרות שמנויות בהסכם ואין סנקציה חוקית על הפרת אותו הסכם.

חוה ראובני: לדעתי, ברגע שאמרנו שהשימוש שלהם יהיה כפוף לחוק הגנת הפרטיות, ובחוזה נכתב שהמידע יימסר - - - אני חושבת שזאת תהיה עבירה על חוק הפרטיות.

אתי בנדלר: האם חשבת, למשל, על מצב שבו אשה לומדת נהיגה ולא רוצה שבני משפחתה ידעו על כך?

אליעזר זנדברג: או שבישיבה הרב אסר ללמוד נהיגה: פעם יכולת לצלצל ולחדש רישיון נהיגה בטלפון.

אליעזר זנדברג: באו אלי בחורי ישיבות וביקשו שנסגור את זה כי היתה להם בעיה שראש הישיבה היה מחייג, נותן את כל תעודות הזהות, והיה מגלה מי למד נהיגה בניגוד להוראה שלו.

אליעזר זנדברג: למה לא לעשות ריבוע קטן בסוף הטופס, שבו האדם יוכל לכתוב אם הוא רוצה או לא רוצה שיפנו אליו.